เอชพี ประกาศลุยตลาดปริ้นเตอร์เลเซอร์
เอชพีประกาศครองอันดับ 1 ปริ้นเตอร์เลเซอร์ วางเป้าดึงส่วนแบ่งตลาด 41% เตรียม 3 กลยุทธ์หลักทำตลาด ตั้งเป้าเติบโต 15%
19 ก.พ. 2553

เอชพีประกาศครองอันดับ 1 ปริ้นเตอร์เลเซอร์ วางเป้าดึงส่วนแบ่งตลาด 41% เตรียม 3 กลยุทธ์หลักทำตลาด ตั้งเป้าเติบโต 15%
นายฐิตพล บุญประสิทธิ์ ผู้จัดการฝ่ายพัฒนาธุรกิจเครื่องพิมพ์เลเซอร์และสแกนเนอร์ บริษัท ฮิวเลตต์-แพคการ์ด (ประเทศไทย) หรือ เอชพี เปิดเผยว่า จากรายงานของไอดีซี เอชพียังครองส่วนแบ่งตลาดอันดับ 1 ตลาดปริ้นเตอร์เลเซอร์ปี 52 ประมาณ 29% แต่ลดลงจากปี 51 ที่มีส่วนแบ่งตลาด 41% เพราะปัญหาเศรษฐกิจและสินค้าขาดตลาดไม่ทันต่อความต้องการ
ดังนั้น ในปีนี้ เอชพี ได้ตั้งเป้ารักษาส่วนแบ่งตลาดอันดับ 1 และเพิ่มส่วนแบ่งกลับไป 41% ตามเดิม โดยใช้ 3 กลยุทธ์หลัก คือ 1 ขยายตลาดสินค้าระดับล่าง เตรียมเปิดตัวปริ้นเตอร์เลเซอร์ใหม่ 7 รุ่นประมาณเดือน เม.ย. ราคา 3,500 – 10,000 บาทต้นๆ
2 ขยายตลาดภูมิภาค ในกลุ่มองค์กรขนาดกลางและเล็ก และ 3 รุกตลาดบริการจัดการการพิมพ์ หรือ เอ็มพีเอส เพราะประหยัดและควบคุมการใช้งานได้ดีกว่า เจาะกลุ่มลูกค้ามหาวิทยาลัย โรงพยาบาลและหน่วยงานรัฐ
ทั้งนี้ เอชพี จะพัฒนาพันธมิตรคู่ค้า ทั้งพนักงานหน้าร้านและพนักงานขายตลาดองค์กร ให้มีความเชี่ยวชาญในสินค้ามากขึ้น ปัจจุบันมีคู่ค้ากว่า 3,000 รายทั่วประเทศ และมีกว่า 600 รายที่มียอดสั่งสินค้าประจำทุกเดือน
ส่วนตลาดปริ้นเตอร์เลเซอร์ในปีนี้ จะมีการแข่งขันที่ดุเดือดจากกว่า 10 แบรนด์ในตลาด โดยจะแข่งขันที่ความคงทนของเครื่อง คุณภาพงานพิมพ์ บริการหลังการขายและการซื้อซัพพลาย รวมถึงมีความเป็นไปได้ที่จะมีการแข่งขันเรื่องราคา โดยคาดว่าตลาดรวมจะมีการเติบโตขึ้น 5-7% เพราะเศรษฐกิจมีการฟื้นตัวดีขึ้นจากปีที่ผ่านมา เติบโตเพียง 5% ซึ่งเอชพี ตั้งเป้าเติบโต 15% ตลาดปริ้นเตอร์เลเซอร์ มีสัดส่วนประมาณ 17% ของตลาดรวม หรือประมาณ 3.2 แสนเครื่อง แบ่งเป็นเครื่องซิงเกิ้ลฟังก์ชั่น 73% และเครื่องมัลติฟังก์ชั่น 27%